Document ID: 32006D0692

ODLOČBA KOMISIJE
z dne 12. oktobra 2006
o spremembi Priloge k Direktivi Evropskega parlamenta in Sveta 2002/95/ES glede izjem pri uporabi šestvalentnega kroma zaradi prilagoditve tehničnemu napredku
(notificirano pod dokumentarno številko C(2006) 4791)
(Besedilo velja za EGP)
(2006/692/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi (1) in zlasti člena 5(1)(b) Direktive,
ob upoštevanju naslednjega:
(1)
Direktiva 2002/95/ES zahteva, da Komisija oceni nekatere nevarne snovi, prepovedane v skladu s členom 4(1) navedene direktive.
(2)
Nekatere materiale in komponente, ki vsebujejo šestvalentni krom, je treba izvzeti iz prepovedi, ker je uporaba teh nevarnih snovi v navedenih posebnih materialih in komponentah še vedno neizogibna ali ker bi negativni vplivi na okolje, zdravje ali varnost potrošnika, ki bi jih povzročila nadomestitev, lahko prevladali nad morebitnimi prednostmi za okolje, zdravje ali varnost potrošnika. Izjeme se določijo na podlagi rezultatov procesa pregleda, ki ga izvedejo tehnični izvedenci, ob upoštevanju razpoložljivih dokazov iz študij, interesnih skupin in drugih znanstvenih/tehničnih virov. Ta pregled je sklenil, da je odstranitev ali nadomestitev snovi do 1. julija 2007 še vedno tehnično ali znanstveno neizvedljiva. Podobna izjema je določena v Direktivi 2000/53/ES o izrabljenih vozilih.
(3)
Posamezne izjeme od prepovedi za nekatere posebne materiale ali komponente morajo imeti omejeno področje uporabe, da bi se postopno odpravile nevarne snovi v električni in elektronski opremi, pod pogojem da se bo možno uporabi navedenih snovi v prihodnosti izogniti.
(4)
V skladu s členom 5(1)(c) Direktive 2002/95/ES je treba vsako izjemo iz Priloge pregledati vsaj vsaka štiri leta ali štiri leta za tem, ko se postavka doda na seznam.
(5)
Direktivo 2002/95/ES je zato treba ustrezno spremeniti.
(6)
V skladu s členom 5(2) Direktive 2002/95/ES se je Komisija posvetovala z ustreznimi stranmi.
(7)
Ukrepi, predvideni s to odločbo, so v skladu z mnenjem odbora, ustanovljenega s členom 18 Direktiva 2006/12/ES Evropskega parlamenta in Sveta (2) -
SPREJELA NASLEDNJO ODLOČBO:
Člen 1
V Prilogi k Odločbi 2002/95/ES se doda naslednja točka 28:
„28.
Šestvalentni krom v antikorozijski zaščitni plasti nebarvanih kovinskih oblog in delov za pritrjevanje, ki se uporablja za zaščito pred korozijo in elektromagnetnimi motnjami v opremi iz kategorije 3 Direktive 2002/96/ES (oprema za IT in telekomunikacije). Izjema dovoljena do 1. julija 2007.“
Člen 2
Ta odločba je naslovljena na države članice.
V Bruslju, 12. oktobra 2006

Labels: 1
20
3
12
15